 



PARLAMENTUL ROMÂNIEI

CAMERA DEPUTAŢILOR
	Comisia juridică,
de disciplină şi imunităţi
      
	
	Bucureşti, 23.04.2014 
Nr. 4c-11/374   
Pl x-153/2014


BIROULUI  PERMANENT 

AL

CAMEREI DEPUTAŢILOR

                 Vă înaintăm alăturat raportul asupra propunerii legislative pentru modificarea Legii nr.202/1998 privind organizarea Monitorului Oficial al României, trimis spre dezbatere, în fond, Comisiei juridice, de disciplină şi imunităţi, cu adresa nr. Pl - x 153 din 31 martie 2014 şi înregistrată cu nr.4c-11/374 din 1 aprilie 2014.
                  În raport de obiectul şi conţinutul său, iniţiativa legislativă face parte din categoria legilor ordinare.

	VICEPREŞEDINTE,

Nicolae Ciprian NICA

RAPORT

asupra propunerii legislative pentru modificarea Legii nr.202/1998 privind organizarea Monitorului Oficial al României
În conformitate cu prevederile art.95 din Regulamentul Camerei Deputaţilor, Comisia juridică, de disciplină şi imunităţi, cu adresa nr. Pl - x 153 din 31 martie 2014 şi înregistrată cu nr.4c-11/374 din 1 aprilie 2014, a fost sesizată cu dezbaterea pe fond a propunerii legislative pentru modificarea Legii nr.202/1998 privind organizarea Monitorului Oficial al României.
Senatul, în calitate de primă Cameră sesizată, a respins această iniţiativă legislativă, în şedinţa din 25 martie 2014.
Potrivit prevederilor art.75 din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este  Cameră decizională.
Consiliul Legislativ, prin avizul nr.1547 din 23 decembrie 2013, a avizat favorabil, cu observaţii şi propuneri  iniţiativa legislativă.

Guvernul a transmis punctul de vedere negativ prin adresa nr.75/17.01.2014.
Comisia pentru drepturile omului, culte şi problemele minorităţilor naţionale a avizat favorabil iniţiativa legislativă, în şedinţa din 9 aprilie 2014.
Propunerea legislativă are ca obiect de reglementare modificarea Legii nr.202/1998 privind organizarea Monitorului Oficial al României, republicată, în sensul instituirii gratuităţii accesului la publicaţia oficială, în format electronic, disponibilă pe internet, în varianta pentru citire.
În conformitate cu prevederile art.61 din Regulamentul Camerei Deputaţilor, republicat, membrii Comisiei au examinat iniţiativa legislativă, expunerea de motive, punctul de vedere al Guvernului şi  avizul Consiliului Legislativ în şedinţa din 23 martie 2014.
La dezbateri au fost prezenţi 17 deputaţi, din totalul de 27 membri ai Comisiei juridice, de disciplină şi imunităţi.

În urma dezbaterilor, membrii Comisiei juridice, de disciplină şi imunităţi au hotărât, cu unanimitate de voturi, să propună plenului Camerei Deputaţilor respingerea propunerii legislative pentru modificarea Legii nr.202/1998 privind organizarea Monitorului Oficial al României.
În raport cu obiectul şi conţinutul reglementării, propunerea legislativă face parte din categoria legilor ordinare.
	VICEPREŞEDINTE,
Nicolae Ciprian NICA
	                SECRETAR,
Theodor-Cătălin NICOLESCU


Consilier parlamentar
Silvia Olaru

